khistorydata/jeongjo-sjw-relations huggingface dataset:
정조 24년 · 목
疏略曰臣至愚極陋百不猶人少而失學亦不能從事擧業只得屛蟄窮巷優游自在而已乃有虛名遠播竟致薦剡荐加自一命以至於講學僚屬實皆非微分所敢安矣今玆新命出於宮僚之妙選而別諭繼降辭意隆摯臣心之惶隕有不可言而物情之駭惑當復如何聖明之於賤臣有此恩敎者殆以臣謂或有得於家學之緖餘而臣誠萬不近似則實難免欺誣明時之罪矣臣於是尤安得不內愧外靦寢夢驚愕也臣若不自量度而冒昧趨承則其爲玷名器而累淸朝以招一世之譏笑極矣是實臣之所深懼也伏乞亟許鐫遞俾安愚賤之分批以才聞贊善造朝之期充然如有得仍蘄懷德之行與爾偕至際見爾章旣巽且謙遐心莫回翹予跂予之餘悵與愧竝也大抵芝則有本醴則有源而巖棲巷飮力學求志自有日章之美孚尹旁達於朝著之上則睠玆東岡之陂豈爾牢守之地也慶禮之後講筵將開此時薰陶之功竊有望於爾等勉須卽日登途用副側席之思仍敎曰此批答直以書下本成送有旨於道臣俾卽傳致諮議宋稚圭處
정조 24년 · 강
命贊善李城輔偕來禮曹參議李魯春先爲上來
정조 24년 · 목
禮曹參議李魯春狀啓以爲臣敬奉聖批馳往傳諭于驪州邑內贊善李城輔所住處則以爲臣旣承如此隆旨則何敢一刻遲滯以仰負我聖上虛佇之至意乎雖今日之內切欲卽速發行而關格重症幾危僅甦膈滯痞痛尙未通利勺飮難下不得蠢動姑俟數日調治擔曳前進而臣旣定趨召之計不日將發則禮堂之行不必奄留伏乞亟寢偕來之命俾得以安意登程云矣臣旣承偕來之命姑爲仍留待其登程隨後復路敎以待其來到近京之地更當遣史官問其行信爾則先爲上來以便儒臣之心事卽爲回諭
정조 24년 · 강
推忠淸水使李顯宅
정조 24년 · 목
政院啓言卽伏見忠淸水使李顯宅去己未秋冬等褒貶啓本則邊將無一人居中居下殊無嚴明殿最之意請推考允之
정조 24년 · 강
推兵曹判書趙鎭寬重推參知兪岳柱佐郞韓致海
정조 24년 · 목
政院啓言迎勅日闕內設布帳自兵曹旣以節目啓下而不卽知委於該營門昨日習儀有臨時窘束之弊請兵曹判書推考布帳排設時例自兵曹言送政院入稟後擧行而不此之爲事甚可駭當該兵曹入直堂郞所當重勘而本院請推之外無他可施之罰何以爲之允之敎以爲先從重推考
정조 24년 · 강
命進賀使行方物看品今番除之
정조 24년 · 목
政院以明日方物看品處所取稟敎以今番則看品除之都堂封褁亦於二十六日爲之
정조 24년 · 강
遞大司憲宋煥箕持平康聖翊朴在冀掌令朴鍾淳
정조 24년 · 목
政院啓言行大司憲宋煥箕持平康聖翊朴在冀在外執義曺允遂掌令金履喬呈辭朴鍾淳未肅拜監察茶時敎以在外及未肅拜人許遞其中山林近因特敎雖不捧傳旨當此招徠之時欲便其心一體捧傳旨政官待開門牌招開政
정조 24년 · 강
政院以勅使入京後館所問安宰臣望筒啓
정조 24년 · 목
昌城尉黃仁點光恩副尉金箕性刑曹判書李祖源右參贊黃昇源行大護軍李義弼李祖承蔡弘履李鼎運行護軍曺允大李冕膺左尹李集斗行護軍兪漢謨刑曹參判尹長烈行護軍李尙度李得濟申大謙尹得逵鄭觀采李章漢李東植
정조 24년 · 강
遞工曹參判李翊模禮曹參議李魯春
정조 24년 · 목
備局啓言迎勅時參班人員當爲備員六曹堂上中奉命在外人請令政院稟旨變通敎以許遞
정조 24년 · 강
命勅使接見茶禮時御床依前用淡薑茶
정조 24년 · 목
迎接都監啓言勅使接見茶禮時御床則用淡薑茶上副勅床則用蔘茶矣因前都監堂上趙鎭寬所奏勅使床則不用蔘茶以他茶代用而御前床請依前以淡薑茶擧行允之
정조 24년 · 목
迎接都監啓言卽接黃海監司牒報則因遠接使移文勅行自持來縷緋二十疋分給各邑使之罔夜造成邑名疋數修成冊上送矣謄書以入而自前勅行若有此等所求之事則必以上副勅或通官中指的以報乃是前例而今此所報無所區別未免疏率請當該道臣推考警責更爲區別修報之意分付允之○勅行持來縷緋分排各邑數爻海州延安黃州鳳山瑞興平山安岳豐川長淵谷山金川遂安信川各眞紅有紋紬一疋載寧新溪兔山殷栗各藍有紋紬一疋文化長連松禾各月白有紋紬一疋
정조 24년 · 강
遞都總管金箕性副總管鄭大容以李得臣爲都總管曺允大吳載徽爲副總管前望也
정조 24년 · 목
因寶劍望單敎以別雲劍及贊禮進去人許遞前望單子入之待下批牌招察任
정조 24년 · 강
命迎勅動駕時後廂御廳隨駕置之
정조 24년 · 목
因兵曹侍衛節目敎以更思迎勅與送勅時有間後廂御營廳隨駕置之先廂訓局軍三哨爲後廂
정조 24년 · 강
遣禮房承旨馳詣社稷宗廟永寧殿奉審摘奸
정조 24년 · 강
召見禮曹判書李晩秀于便殿
정조 24년 · 강
命世子冠禮冊禮時臨殿則安徐賀儀以權停禮磨鍊
정조 24년 · 목
敎曰以予今日之孺慕若禮臨殿於冠儀之命賓贊與冊儀之傳冊印則於予心將安乎禮緣人情順於人情處合於天理且況公朝之禮雖有別於士家禮而娶婦之家三日不擧樂近世通用於公私向於禮判筵奏批以冠冊臨殿之更待下敎者良有以也冊印之先欲取見後留置以待蓋亦有深意存焉者監先有憲時萬時億政在於此昔我世宗大王授受之際我太宗大王於報平殿命內臣陪侍春宮而來乃於所御之內殿傳以大寶遂登九五之位堯命舜承是何等莫重莫大之典章而其禮之至簡猶如此此豈非予小子寤寐夙夜一心思欲仰述者乎來月初二日三加禮命賓冊儲禮傳冊時臨殿則皆安徐禮成後賀儀當竝爲於殿宮予何敢不受亦何可臨殿乎以權停禮爲之而春宮賀儀亦遵顯廟位儲時例以權停磨鍊事禮曹知悉擧行
정조 24년 · 강
命以明日行冠禮習儀于集福外軒
정조 24년 · 목
禮曹判書李晩秀啓言冠禮冊儲三度習儀兼爲事命下矣令日官池景喆推擇則今二十五日爲吉云以此日擧行而處所以冠禮處所爲之乎從之敎以命賓贊則雖不臨殿當於正殿行禮而明日習儀則只行冠禮習儀於集福外軒而冊儲節次旣欲於寢殿傳之習儀則安徐
정조 24년 · 강
命今番行禮時補階以乙卯進饌時鋪板用之
정조 24년 · 목
禮曹判書李晩秀啓言今番行禮時補階今日當排設矣敎以乙卯慈宮周甲進饌時所用補簷鋪板藏置者有之以此當自內用之矣
정조 24년 · 강
命冊印儀物明日陪進
정조 24년 · 목
禮曹判書李晩秀啓言敎命冊印例於內入內出時都監都提調以下各具朝服自都監奉于彩輿轎輦繖扇等儀物同爲陪進冊印則內入看品內出後安寶權安於正殿矣今番則有內入內出節次安徐先爲取覽之敎以何日擧行乎敎以明日卿等依筵敎陪進
정조 24년 · 강
左議政沈煥之陳箚請臨殿宣冊賀儀如例賜批
정조 24년 · 목
箚略曰恭惟我殿下淸萬化之本篤百行之源孺慕皇皇無樂乎千乘四十年如一日矣御黻冕之服則爲之愀然聽鍾鼓之音則隨卽悽耳臨寶座而太息當玉食而靡甘堯天舜日雖入群工之詠歌金泥玉牒不許褥儀之鋪張無窮之思久益無止不洎之慟遠猶不匱擧周文灤水之禮追漢高新豐之圖置行宮而壯拱護之勢奉御眞而寓瞻依之誠誠與禮至卓冠百王而尙不足以少慰風樹之感暫伸暉草之報則傳所云至德要道通神明而感天地者卽惟在是是所以聖人之爲孝順於天地宜於神明敎化流通基命鞏固承明著作之林閎儒碩士之文章蓋亦不足以形容環東土方六千里喙息跂踵之倫孰不激仰而欽誦觀感而興孝也哉肆我皇天祖宗眷佑篤棐百祿來同三禮竝擧維億萬年泰山磐石之安其基自今而惟殿下達天之誠孝遇慶而彌新每一登筵承聆玉音區區私憂怵愓徊徨有不敢以暫刻弛心及夫半夜戒駕薄暮享園瞿瞿於奉斝之際僾僾於出戶之時焄蒿昭明沕然無間遂至明發齋殿曉辭仙寢頫伏露莎之上御袖汎瀾只任踰度之情罔念受損之戒小大焦遑自朝抵午誠以至性所發不能無過於中道也八鑾才回宮蹕旋紆顧一宵望廟之筵怳三朝問寢之辰于斯時也苑樹有霜玉漏向闌伏惟聖心當作何抱臣猥隨諸臣之後仰請還內至於庭籲屢瀆僅得回聽煼灼之餘相告欣欣然也此際伏見聖敎下者有初二日慶禮不爲臨殿百官陳賀於春宮亦爲權停之命矣臣雖愚甚豈不知聖意之攸在而有國重事莫有重於冊儲三代盛際文獻未聞自漢之孝明始講御座策命之典有唐開元五禮其二曰嘉禮其儀五十第十八曰臨軒冊皇太子儀遂爲萬世之章程及至我朝聖繼神承憲度鴻朗最謹於封冊之節而穆臨法殿所以尊體貌也親宣冊印所以重典禮也典禮至重故體貌亦尊臣愚竊以爲孺慕卽聖上之至情典禮乃列朝之彝章至情固難於按住彝章不可以安徐則按禮而行是誠可已而不可已者若我太宗朝故事初非可引之例以殿下動法祖宗之盛德恐不待臣言而有所犂然也至於春宮賀儀之權停在己丑係是創有之事在今日不過如例之擧且況吉日在近和氣用遍瘖聾跛躄皆將造我班綴仰瞻九重之龍光擬效三呼之鰲抃則俯答輿情誕成吉儀豈或遲遲鄭重然乎哉伏願渙發新命以重邦禮批以命賓之不欲臨軒冊印之傳於寢殿一則寓孺慕萬分之一一則述聖祖已行之典儀節雖似太簡其實自有精義矣仍敎以此批答遣史官傳諭
정조 24년 · 강
有政吏曹判書金文淳兵曹判書趙鎭寬進
정조 24년 · 목
以李魯春爲吏曹參議徐龍輔爲大司憲李萬榮爲司諫姜文會爲掌令李重蓮閔榮祖爲持平趙恒鎭爲正言尹弼秉爲工曹參判李鼎德爲禮曹參議李晩膺爲童蒙敎官朴榮壽爲敦寧參奉晩膺榮壽竝初仕也申大尹爲鍾城府使申錫老爲靑山縣監李明奎完川君單付
정조 24년 · 목
兵批啓言衛率羅烈纔已上來以其身病勢難肅謝云慶禮在近陪衛重地不可久曠姑爲改差請今日政差出允之○以徐應輔爲衛率
정조 24년 · 강
命明日習儀只令三品以上入來
정조 24년 · 목
敎曰明日習儀以黑團領爲之百官參班則置之堂上三品以上只令入來
정조 24년 · 강
命文侍從武邊禦以上蔭牧府使被謫蒙放以下罪名竝蕩滌
정조 24년 · 목
敎曰文侍從及武邊禦以上蔭牧府使被謫蒙放及奪告身以下罪名竝蕩滌令該曹口傳付軍職使之參班○前牧使李運彬朴瑞源府使具純掌令李泰賢縣監崔時淳金孝秀兵使李殷福府使李仁秀崔孝達牧使曺命楫正洪元燮竝蕩滌敍用縣監李思祚府使宋祥濂正言李瑞朝趙秀民水使柳心源閔光升府使嚴耆郡守成大中察訪李安默李東冕縣監李羽逵水使李明奎府使韓光迪朴李晉僉使梁埉竝敍用
정조 24년 · 강
迎接都監以勅使求請事關問海西道臣啓
정조 24년 · 목
該都監啓言因黃海監司朴基正牒報勅行自持來縷緋疋數分定邑名已爲別單書入而所求之某房某疋不爲區別故更爲修報之意發關分付矣卽見更報則縷緋二十疋俱是上勅所求云矣
정조 24년 · 강
迎接都監以勅行時諸道追定差員別單啓
정조 24년 · 목
迎接都監啓言今此勅行時諸道追定差使員職姓名修成冊上送矣別單書入○別單平安道淸北一所自義州至宣川賜物差使員泰川縣監鄭殷祥奉勅諭差使員安義僉使金鳳斗淸北二所自宣川至安州賜物差使員德川郡守趙台榮奉勅諭差使員廣梁僉使韓弘賢淸南自安州至中和賜物差使員江東縣監魏光軫奉勅諭差使員慈母山城別將金千興○黃海道賜物差使員康翎縣監崔祥岳奉勅諭差使員遂安郡守洪達三擡扛差使員遂安郡守洪達三移定代靑丹察訪金永勉○京畿賜物差使員陰竹縣監李宗恢奉勅諭差使員礪峴僉使金成呂
정조 24년 · 강
冠禮冊儲都監都提調李秉模提調洪良浩洪檍李晩秀陳疏請親冊受賀一依邦禮賜批
정조 24년 · 목
疏略曰昨伏奉傳敎有宣冊寢殿賀儀權停之命殿下一言一動無不合天則順人心而今日之敎竊以爲過矣惟我殿下道法堯舜行躬曾閔三朝之禮寓諸羹墻五旬之慕通于神明蓋天人性命之學禮樂聲明之治集千聖而冠百王者一皆本之於根天之聖孝籩豆不足展誠也琬琰猶未致隆也靡日而不瞻靡月而不覲靡歲而不行幸風樹之感霜露之愴寤寐瞿瞿無樂南面二十載如一日迺者三元令節大禮誕定主鬯之位號增重承華之儀文煥新從此宗社萬億年旡疆之基泰山而四維之矣所謂一人有慶兆民賴之而惟殿下遇喜而孺慕深切隨處而聖懷無窮三日拜園寒宵齋殿陪駕籲庭之諸臣不忍仰視特其著於外者耳自元日以來宵衣明發行月已弦矣殿下不自覺其玉體之致損臣等之登筵所瞻而國人亦安得盡知也由是也故儀物則一從簡易工役則務極省約體乾坤久大之義遵寧考燕翼之謨前後諄諄之敎臣等奉行惟謹而今玆冊賀二禮是何等有國之大典章也稽之三代太子生而位已定雖無封冊之文獻而端冕見於南郊其禮固已重矣觀於康叔之誥文侯之命爲公爲侯天王必親錫策則況於儲位乎冊儲之典昉於漢盛於唐而宋朝最重親冊天子御大慶殿左輔傳冊右弼讀冊著爲成憲其儀秩然皇朝有會典國朝有五禮儀損益歷代之文會通一王之制而至於冊儲則實倣唐宋故事惟臨軒親冊命使發冊視尺衣之長而異同焉惟我王世子寶齡漸周星紀睿質儼若天成采齊之趨阼階之陞動中禹度不待師保政宜法殿大庭親宣寶冊軒懸而節其拜跪伏衛而賁其威儀以昭天地祖宗之景貺以尊百官萬民之視瞻而乃於燕寢便殿卽席授之黼座不設鹵簿不備異王朝應行之典用家人至簡之儀三代無是禮也漢唐無是禮也皇朝我家無是禮也無是禮而行是禮者聖人之義起也百也之下論今日之事者孰不深感纍歎於聖志之所存聖孝之所推而臣等終以爲過矣書曰以義制事以禮制心殿下則以不臨軒爲精義而臣等則以爲臨軒然後可以合於義也殿下則以緣入情爲禮本而臣等則以如禮然後可以制其心也又曰罔不在厥初命哲命吉命者天之命也陟降之命也殿下安得不光大其事以承其申命用休耶詩曰武王豈不仕貽厥孫謀殿下縱欲因莫重之禮而寓不匱之思獨不念於萬於千丕顯丕承者乎聖敎中追述聖祖之意臣等尤愚不敢知也英廟冊儲時禮儀大備史氏書之永基我重熙累洽之宏謀大業則殿下之所遹追而祗承者其在斯歟其在斯歟至若賀儀則殿宮當受賀予何敢不受殿下旣言之矣今以權停行禮與不受何異漢元年長樂宮成受群臣朝賀綿蕞之儀尙傳爲美事況冊儲慶禮卿士抃於朝商賈歌於市農夫舞於野婦孺輿儓喑聾跛躄莫不欣欣然相告而賀則華封三祝嵩呼千歲殿下安得而辭也而春宮坐堂之賀自開元禮已行之國朝封冊未嘗或停方當元服初加冊印旣進之後滿庭簪紳之與覩盛儀者不得伸鰲抃之誠則揆之人彝天理果何如也伏乞三思亟降明命親冊受賀之儀一依邦禮以重大慶以答群情批以左相箚語卽卿等之語而其批亦言予意寢殿傳冊禮簡而意眞且況我聖祖攸行予小子欲述之耳卿等庶知予意
정조 24년 · 강
御集福軒外軒親受世子師傅賓客春桂坊肅拜仍行世子冠禮冊禮習儀
정조 24년 · 목
三品以上及閣臣春桂坊入參如儀儀註見二月初二日禮成日
정조 24년 · 강
召見大臣閣臣文任諸臣于便殿領議政李秉模左議政沈煥之右議政李時秀檢校提學鄭民始檢校直提學李晩秀原任直提學鄭大容檢校直閣徐榮輔原任直閣金祖淳檢校直閣沈象奎直閣金近淳檢校待敎李存秀大提學洪良浩藝文提學李秉鼎弘文提學黃昇源
정조 24년 · 목
敎曰定名定字亦依予冠禮時例當命名命字該曹知悉○禮曹判書李晩秀啓言命名命字吉日今日爲吉云矣敎以今日當爲之矣○承旨徐有聞曰定名時六曹亞堂以上館閣諸臣當爲牌招乎予曰六曹亞堂以上之會賓廳議定以入本是古例而在予定名時先朝只召大臣文任親自命名今番亦欲以易簡之義仰述先朝故事矣仍敎曰禮房承旨持紙筆以授領相也予曰今此定名欲以玉邊字爲之而大抵定名之際字之易知難於諱避字之難曉者涉於隱僻予意則玉邊公字似爲恰好而且昔宣廟朝御諱日邊公字本是字書之所未載而中華使价皆稱其恰好遂至添入於韻譜字書今此所定之字偏傍旣相符合而考之字書其音則洪其義則美玉以音以義可謂盡美卿等之見何如秉模曰音義俱爲恰好臣不勝慶抃矣煥之曰定自宸衷盡美盡善臣何敢贊一辭乎時秀曰字義甚好伏不勝抃祝之至矣良浩曰此實宗社無疆之福臣等更無他見矣予曰僉意旣同以此爲定而定字亦當今日爲之大抵命字之法亦宜顧名而命名之字旣以美玉爲義玉字偏傍亦舍王字之義蓋物之中玉爲最貴人之中王爲最尊玉爲物中之至寶而王者之位亦爲聖人之大寶故曰天地之大德曰生聖人之大寶曰位承天地命而居大寶之位其道在乎至公公字寶字爲定而實合於表德之義而取諸一人元良萬邦以貞日月光華弘于一人之義則寶字之上或加以元字或加以弘字爲好何字爲尤好耶秉模等曰聖敎中三字皆恰好臣等不敢指陳一字矣予曰予見亦不能取捨卿等第各陳所見也秉模曰臣則三字之中公字似尤好矣煥之曰弘字亦盡美矣時秀曰三字莫不有精美而元字尤似恰好矣予曰文任諸臣之意何如良浩曰元字似尤好矣民始曰臣意亦然矣昇源曰公字元字俱好而元字尤盡美矣秉鼎曰臣意則以公字爲尤勝矣予曰領相之意旣如此當以公字爲定矣命秉模書之秉模承命書之讀奏
정조 24년 · 강
命世子定字單子慶禮日安于宙合樓
정조 24년 · 목
禮曹判書李晩秀啓言王世子定字議定後原單子禮曹正郞奉盛于龍亭具儀仗鼓吹奉安于禮曹乃是舊例今番亦依此爲之乎敎以予之定名也昔我寧考命名之定字亦爲書下今亦遵用且予之定字單子安于宙合樓今番亦依此爲之而禮判旣是閣臣慶禮日陪進此後以此定式
정조 24년 · 강
偕來宰臣李翊模以贊善宋煥箕今二十五日登程啓
정조 24년 · 목
前工曹參判李翊模狀啓以爲臣於今月二十日敬奉聖諭二十三日馳到懷德縣性潭里傳諭于兼贊善宋煥箕處則以爲臣於日前猥陳瀝血之懇冀蒙慢命之誅而疏未及達亞卿遠臨傳宣聖諭十行絲綸懇惻勤摯有出尋常臣雖無狀寧不感泣謹當分付躋攀以期趨簉而癃喘無以如意趲程易致稽緩深切兢惶云臣更探日字則謂以今二十五日登程計料故臣亦留待隨往敎以企之之餘聞欲登途而發程在於今日欣喜萬萬春寒尙峭隨意安心作行之意傳諭事回諭
정조 24년 · 강
飭贊善宋煥箕上來時沿路供饋之節
정조 24년 · 목
忠淸監司金履永狀啓以爲兼贊善宋煥箕今月二十五日發行上去沿路供饋之節嚴飭各邑敎以沿路道臣守臣處供饋凡百各別如意爲之事嚴飭下諭
정조 24년 · 강
命勅使在館時開閉門以吹打爲之
정조 24년 · 목
迎接都監啓言卽接遠接使移文則勅使上來時沿路開閉門不爲放砲以囉鼓代行云矣取考各年謄錄則勅使入京後在館時開閉門或以放砲或以囉鼓或以吹打而今番勅使到北作門後旣用吹打則在館時開閉門亦當除放砲以吹打爲之請以此擧行允之
정조 24년 · 강
迎接都監以勅使明日入京時刻啓
정조 24년 · 목
迎接都監啓言卽接遠接使移文則勅使明日入京軍令以卯初書出云矣
정조 24년 · 목
具翼善冠袞龍袍乘轎出協陽門出敦化門路由鐘街出崇禮門至慕華館降轎入幕次詔書將至出幕次召見右議政李時秀仍就祗迎位勅行捧詔書置龍亭中予祗迎訖乘轎入崇禮門路由鍾街入敦化門至仁政門外降轎乘輿入仁政門至小次前降輿入小次
정조 24년 · 강
遞大司憲徐龍輔以徐邁修代之前望也
정조 24년 · 목
右議政李時秀啓言勅行在館之時遠接使自不無擧行之事而時帶臺職多有相妨大司憲徐龍輔請今姑許遞仍令該曹囗傳付軍職從之敎以前望單子入之待下批牌招察任
정조 24년 · 강
以李祖承爲漢城判尹口傳也
정조 24년 · 강
詣仁政殿行宣詔儀
정조 24년 · 목
詔書至予出小次祗迎訖還入小次勅使捧詔書入置於案予出小次行四拜跪司香二人三上香予由西階入詣受詔位北向立勅使稱有制予跪勅使捧詔書西向授予受之覽訖授近侍還置於案予出殿階上東向立捧詔官副修撰金熙周副司果閔師宣宣詔官副應敎尹序東直講韓致應展詔官吏曹正郞李東稷典籍李敬參詣詔案前勅使捧詔書授捧詔官由正門出就宣讀位捧詔官以詔書授宣讀官宣讀官以授展詔官對展宣詔官讀詔曰奉天承運皇帝詔曰朕惟明天察地仰洪造以升禋假廟饗親崇上儀而陟配明堂宗祀伊嘏頌於我將時夏陳常率育歌夫帝命奧稽殷薦懋著隆規我國家久道作成大猷光被昊慈篤眷世德重熙太祖高皇帝太宗文皇帝世祖章皇帝聖祖仁皇帝世宗憲皇帝俱已配享蒼穹垂光億祚欽惟皇考高宗純皇帝德孚位育撰合淸寧審視聽於民情順行生於物化緝熙夙夜裕康强純固之神保定升恒恢溥博高明之量肅精禋而昭事誠格居歆彰顯道以敷施德崇孚佑恩膏佈濩雨露涵濡文治光昭星雲糺縵神功丕運侔怙冒以無私淸問常周儼鑒觀之有赫體元建制齊七政於乾儀省歲安氓協五辰于時紀平成底績巍蕩難名演羲畵而萬國咸寧繹箕疇而庶徵來備建百世不祧之廟率祖攸行慰八紘懷德之心配天其澤允宜陟泰壇而右享繼列聖而時歆是用博考前章奉遵上典敬昭告天地宗廟社稷率諸王貝勤文武群臣於嘉慶四年十一月二十六日冬至恭祀上帝於圜丘奉高宗純皇帝配享嘉慶五年正月十八日次辛祈穀於上帝五月初一日夏至恭祀皇地祗於方澤竝奉高宗純皇帝配享薦敬薦時福嘏偕申於妥侑事天事地孝熙竝洽於尊親旣懋崇徽爰宣浩澤所有事宜開列於後一各省乾隆六十年以前積欠緩徵地丁耗羡及民欠籽種口糧漕糧銀兩俱著豁免一各省乾隆六十年以前積欠緩徵幷民借米穀草束俱著豁免一歷代陵寢先師闕里應遣官致祭著察例擧行一五嶽四瀆等祀應遣官致祭著察例擧行一直隸各省童生入學額數大學著增七名中學增五名小學增三名詔到擧行一次不著爲例一地方有才品優長山林隱逸之士著該督撫核實具奏酌予錄用一各省民人孤貧殘疾無人養贍者地方官加意撫恤一各省要路橋梁及過渡船隻間有損壞妨礙行旅者地方官査明隨時修理一各省軍流以下人犯分別減等發落一傷病留營兵丁不能充伍者該管將弁査明本家如有子弟至戚可以敎練差操卽令頂食名糧免致失所於戲詒謀垂佑啓之仁敷聞在下觀德協穆淸之化峻極于天綏我思成浹神人而播愷錫玆祉福胥宇宙以覃庥布告天下咸使聞知嘉慶四年十一月二十七日讀勅曰奉天承運皇帝勅諭朝鮮國王朕惟乾儀合契鑒觀隆眷顧之心郊報申虔對越肅居歆之祀表元功而陟配誠格升禋式熙典以竣祠恩敷錫類我皇考高宗純皇帝貞符健運郅治時雍視聽燭于民情率育承夫昊貺溥博高明之德莫不尊親財成輔相之功惟時怙冒裕純熙於久道受命咸宜崇對侑於高穹配天其澤爰沛綸函而渙渥允綏瀛宇以覃庥爾朝鮮國王世懋忠猷歲修職賮蕃幾奉誥進香早切哀悰諡典宣綸遣使復虔祀貢攄誠葵表藉代瞻依錫諭楓墀載褒懇款玆以升配禮成特遣正使散秩大臣副都統一等順義侯田國榮副使內閣學士兼禮部侍郞英和頒詔爾國竝錫王文綺五十疋王其祗膺幄賚益勵肫忱敬承柔遠之恩上答在天之鑒禮儀旣備遐蕃咸荷夫龍光福祿來成愷惠偕申於雁列欽哉特諭賞朝鮮國王蟒緞二疋補緞二疋粧緞二疋片金緞二疋倭緞二疋閃緞五疋衣素緞五疋帽緞五疋光素緞五疋洋緞十疋各色緞十疋嘉慶四年十二月初八日宣讀訖予降復拜位樂作四拜興宗親文武百官同禮畢陞西階就幄次詔書盛龍亭入內
정조 24년 · 목
勅使入就殿內西向立予入就殿內東向立請行再拜禮勅使辭只行揖禮仍行茶禮訖勅使起座予起座與兩使揖送于仁政門外
정조 24년 · 목
進御忍冬飮一貼乘輿入協陽門還內
정조 24년 · 강
重推訓鍊大將李漢豊
정조 24년 · 목
敎曰勅使前導吹打例於闕門止螺彼人等雖辭之依例擧行之意路中下敎則不爲更稟徑先止螺者萬萬駭然勅行雖令止之旣有下敎則例當來稟以待發落而不此之爲自初喧譁專在訓局吹打手騎馬當該訓將所當重勘姑爲參酌爲先從重推考
정조 24년 · 강
命勅使詣館所時依例吹打勿遵勅使停止之言
정조 24년 · 목
迎接都監啓言勅使出敦化門後依例吹打則副勅以爲入來時用吉服行禮故雖爲吹打而旣是二十七朔之內則禮罷之後不可作軍樂卽令停止云依其言停止敎以吹打係是軍用我國禮意如此之意據理言之送勅時依例擧行開閉門亦依此爲之但當依此擧行何可煩稟譯官處嚴飭此後此等不緊草記莫或輕先爲之
정조 24년 · 강
迎接都監以勅使齎來賜緞進呈
정조 24년 · 목
該都監啓言勅使所齎來賜物各色緞五十疋呈于承政院
정조 24년 · 강
命安州禮單擇送道臣處使之改色
정조 24년 · 목
敎曰安州禮單改色事分付該曹卽爲擇送道臣處使之及期換置
정조 24년 · 강
迎接都監以支勅諸節啓
정조 24년 · 목
該都監啓言勅使入迎恩門幕次後以酒果饌品各一盤傳給兩勅而通官及跟役等處亦以酒肴分饋又啓言勅使到紅箭門家丁十七名使之落後先入館所矣又啓言勅使館所茶啖依例排入又啓言勅使歇所茶啖入饋又啓言兩勅前以酒肴各一盤傳致則略加下著後以爲賜饌體重入館所後捧來以床云故分付該院待勅使入館所後傳致又啓言勅使旣入館所各色郞廳輪回入直又啓言首譯以大臣名帖及都監堂上名帖先呈後請行見官禮則名帖竝還送見官禮停免而副勅以爲大臣及都監堂上姓名以小紙書來云故依其言書給又啓言卽者差備譯官來言上勅與副勅率通官二員及家丁三名共登明雪樓云矣又啓言副勅率家丁三名往上勅房仍與上勅率房守八名共登山亭云矣
정조 24년 · 강
遣承旨趙弘鎭勞問上副勅
정조 24년 · 목
弘鎭書啓以爲臣承命馳往館所問安則上勅以爲治道坦夷乘轎安穩館舍精潔館膳佳美休息平善而又遣近侍有此存問不勝感謝云副勅以爲旣蒙原待便穩休息而侵晨勞動之餘上候若何又遣近侍存問至此感謝無已云矣
정조 24년 · 강
命義州小通事依久勤例令灣府別般陞差今番上來者從次數施賞
정조 24년 · 목
敎曰勅行凡事義州小通事等之效勞者多分付迎接都監行會箕伯處此後勅行通事之擧行勤幹而次數最多者略依久勤例令灣府別般陞差以爲定式之地自今番依此爲之而捧成冊者依判下亦令都監施賞後草記○迎接都監啓言謹依傳敎勅行時義州小通事之擧行勤幹次數最多者令該府依久勤例別般陞差仍爲定式施行而自今番勅行爲始之意發關分付於平安監司李泰永處今此上來小通事中二次以上十七名各木一疋初次九名各布一疋依成冊判下施賞而以傳敎內辭意一一布諭
정조 24년 · 강
判下兵曹館所擧動時軍兵磨鍊草記
정조 24년 · 목
兵曹以今二十七日館所擧動時何營軍兵隨駕留陣禁軍馬步軍幾哨磨鍊餘軍留營啓稟敎以訓將率步軍八哨馬軍二哨爲先後廂禁軍三番隨駕挾輦軍一百名槍劍軍三十名爲之其外留營留陣扈衛軍官有廳軍官竝除之
정조 24년 · 강
命當該司鑰及排設房司鑰令攸司科治
정조 24년 · 목
敎以當該司鑰令攸司科治○敎以當該排設房司鑰爲先出付攸司照律定配○刑曹啓言依下敎當該司鑰尹昌烈咸鏡道端川府定配所卽爲押送敎以爲先收贖
정조 24년 · 강
軍威縣監朴吉源疏陳邑弊二條賜批仍命該邑糴弊廟堂指一草記軍丁磨勘之弊詳問道臣後粘疏回啓
정조 24년 · 목
疏略曰本縣以如斗小邑介在路傍土瘠而民貧役煩而賦重一境俱困百弊隨生究其弊源專由於軍額穀總之太多也前縣監具得魯已疏陳其弊臣不敢更事煩聒而軍額則幸蒙軫恤之德自營門移送納布軍二百十一名於各邑之故頗得釐正庶免冤徵之弊而至於還弊則得魯疏中猶有未及詳陳者玆敢據實枚陳焉往在丁未臣待罪河陽時道臣故參判金光默以本邑還穀虛留事差臣査官使之覈實其時反逋已一千八百餘石蓋自丁未以前已有反逋而亦不知始於何年本邑還弊臣固知之久矣及叨是任考閱穀簿則當初穀總比戶總十倍其數一戶所受多或至數十石至於殘獨亦不下四五石一値歉歲不能準捧年年未捧之以已捧磨勘者逐歲加耗遂至一萬一千二百十七石零之多豈最初反逋至於此數耶得魯陳疏後戊午所捧各穀爲二千四百四十四石零而吏逋爲二千三百四十三石零民反爲百石零而仍未捧八千七百七十三石零以三年分捧已有定式今年當捧爲二千九百二十四石零而吏逋則再昨年已捧之數幾過其半事當逐戶捧三分之一以充其數而民反六千七百六十餘石之中流亡絶戶之名下載錄者米爲一千四百二十石零太爲一百三十九石零租爲一千一百四十八石零小豆木麥各一石零通計各穀合爲二千七百十石零此皆年久流絶指徵無處者勢將族徵隣徵然後可以準捧而顧今荐饑之餘幸逢稍豐大小民情頗有奠居樂生之意而公債私負身布國穀僅僅了畢比如瘡夷之甫起使同强弩之末勢若於此際又以不知年條之隣族舊還侵徵於此輩則不但民力之已窮將見樂歲之爲苦也臣左右思量計無所出乃於時存戶下分數排比仍以吏奴逋充數捧納事雖苟艱勢有所不得已也第伏念今年則幸賴年穀之登方便區劃以充分年之數而其所未捧尙爲五千八百四十餘石而流絶戶下之載錄穀數幾乎半之今年明年必欲準捧乃已則雖使有智慮者當之徵之隣族之外更無他道唉彼小民終年作苦及秋所獲厥數無多雖値稍稔之歲未及官府之納糴已見缾罌之告罄侵徵隣族鞭撻黎庶非但有所不忍其勢終必至於流離渙散莫可收拾之境此誠一邑民瘼之中第一難矯而亦非自下擅便者也臣雖愚迷亦知國穀事體之至爲嚴重雖流亡絶戶之年久舊還今何敢直請蕩減而第臣屢叨館職頻登筵席伏覩我殿下軫恤元元之盛德至意溢於絲綸之間臣嘗欽仰讚歎之不暇玆敢仰恃如傷之念備陳難支之弊伏乞特降恩音流絶舊還許令蕩減其餘三千一百三十石零依前定式亦使分兩年捧納以紓一分民力俾一邑生靈獲免顚連之患噫戎政有國之大事也故每年有歲抄歲末焉式年有改案焉十年有改都案焉蓋其法意嚴密似無奸僞而但磨勘之際必有情債所謂情債云者不過爲吏輩紙筆之資而近年以來京外吏屬看作利竇巧爲名色徵索多端收斂無藝逐年轉加殆無限節臣之再叨嶺邑不過十年餘而其間情債之增加有倍於前矣此已軍民切骨之冤而至於今年則歲抄歲末改案都案數朔之內次第擧行京司各營磨勘者凡四次所謂軍籍如印一板而每當一番磨勘輒有一番情債其所徵斂皆出軍民其爲弊可勝言哉在昔辛亥故相兪拓基故豐原府院君趙顯命之相繼按道也以軍政磨勘時情債防禁事啓聞朝家著爲節目頒之列邑使之永久遵行矣今其法不幸中廢而所頒節目則尙或有留傳於列邑者故臣取考其節目則各邑納布之軍不待歲抄隨闕塡代付以黃籤修其成冊卽報于所管各營而不送色吏只使持者往呈則又自各營磨準付標後不爲專人因便上送于京司蓋自列邑報于各營而只送持者自各營送于京司而不爲專人者欲防其徵索之弊也其立法之意簡略精密可以行之無弊而仍廢不行者蓋京外吏胥惡其害已而去之也臣未知此法行之幾年廢於何年而古大臣爲軍民除弊之良法美制乃爲小吏輩所操縱而中廢不行者豈不可惜也哉顧此一事非獨一邑之弊卽一道軍民莫大之弊而適於今年臣目覩爲弊之多端敢此附陳伏乞將臣此疏下于廟堂使與道臣往復商確從便立法以爲一道軍民除弊之地批以如爾言則數千石蕩減能爲該邑民人蘇瘼之大嶺顧何惜乎卽令廟堂取爾疏指一抄出草記軍政磨勘之弊故相兪拓基趙顯命磨鍊登聞之節目何以中廢乎亦令廟堂卽爲詳問道伯竝與節目使之上送然後爾疏粘後回啓以爲爾邑與諸道蘇弊之地
정조 24년 · 강
遣行護軍李章漢勞問上副勅
정조 24년 · 목
政院啓言行護軍李章漢馳往館所問安則上副勅以爲連遣宰臣有此俯問不勝感激云矣
정조 24년 · 강
迎接都監以上勅所用紙筆墨入給啓
정조 24년 · 목
該都監啓言上副勅書本次雪花紙各二十張入給則上勅領受後更求筆墨故亦爲入給而副勅則以爲旣有持來之紙不必用此云仍爲還送矣
정조 24년 · 강
行進賀使拜表于仁政殿
정조 24년 · 강
駕詣南別宮接見勅使仍行茶禮
정조 24년 · 목
具翼善冠袞龍袍乘轎召見進賀上使具敏和于轎前出協陽門敦化門至南別宮降轎所降轎乘輿入幄次少頃出次乘輿至降輿所降輿與勅使陞階偕入正廳行禮各就位相何行茶禮
정조 24년 · 목
茶禮訖與勅使行揖禮而罷乘輿還入幄次
정조 24년 · 강
副勅以五律一首送呈
정조 24년 · 목
詩曰文物文冠國輶軒使暫停海雲當戶白山樹逼樓靑咫尺天臨赫東南地效靈幾回窮遠目千里望堯廷○迎接都監啓言副勅所製五言律詩卽爲摸寫今方翻刻畢役後揭板於明雪樓而原本入呈承政院
정조 24년 · 강
命勅行差備譯官金在和等加資
정조 24년 · 목
敎曰今番勅使之行如期兼程能趁上等吉日者西下譯官周旋之力居多日行百七十里古豈有哉任譯等宜有酬勞之典兩勅堂上差備金在和尹春咸李光奎邊鎬各加一資堂下差備張舜相從願亦爲加資其餘則令該院陞遷收用以爲奬勸之地
정조 24년 · 강
命兩西京畿道臣今年春秋行部除之進賀副使韓用龜陞差伴送使使之兼進
정조 24년 · 목
敎曰今年兩西畿內之民當疲於使星支應通計勅行使行儐使往來道臣行部則爲二十一次之多三道之民其何以堪乎如有一分除弊之道在三道之民可爲一分之益要欲爲民何循常例乎今年春秋三道道臣行部特爲除之令廟堂預爲分付進賀使行適與勅行回還相値兼有本道履歷進賀副使韓用龜陞差伴送使兼進事分付
정조 24년 · 목
出幄次乘輿至乘轎所乘轎入敦化門由協陽門還內
정조 24년 · 강
戶曹以勅使回還時安州禮單換送啓
정조 24년 · 목
該曹啓言安州禮單改色事分付該曹卽爲擇送道臣處使之及期換置事命下矣安州中路問安中使齎去禮單上副勅前各紅紬五疋綠紬五疋藍紬五疋白紬五疋白苧布五疋白木綿五疋豹皮一令鹿皮一張靑黍皮五張彩花席三張霜花紙十卷白綿紙三十卷黃筆十五柄油煤墨十五笏浮椒二斗四尺帒一件螺鈿煙竹三箇樻枝三一百匣依定例數各別擇品堅封下送於該道道臣使之運置安州待勅使回還時改色入給
정조 24년 · 강
命勅使例贈物種遵照乾隆丁巳定例擧行
정조 24년 · 목
備邊司啓言勅使回程已定期日例贈物種當遵高宗純皇帝諭旨定例入給而向來咨文後恐有違於皇旨猶未完定矣觀於勅行凡事似無拘於咨文之意其在我國之道不必以違越皇旨爲慮無論受與不受此則在彼之事別無損益於事面遵照乾隆丁巳定例擧行之意請分付迎接都監允之
정조 24년 · 강
命送勅時接見說話自政院書入者令廟堂增刪
정조 24년 · 목
政院啓言郊外送勅時接見說話依例書入而或不無未盡處請令廟堂增刪以備睿覽允之
정조 24년 · 강
命宣傳官韓啓豐等扈衛別將金聖和等拿處
정조 24년 · 목
兵曹啓言館所動駕與迎勅時有異故出番扈衛軍官之闕門把守等節臣曹節目中初不磨鍊則該廳別將設或等待於闕外信箭知委初非可論而宣傳官韓啓豊不能詳審徑傳信箭於扈衛別將之闕外等待處追覺其誤更往該所以不爲祗受事爲言云信箭祗受何等嚴重而今此誤傳之狀已萬萬駭然承傳宣傳官則不善指導致此錯誤者亦不可無責請當該宣傳官韓啓豊承傳宣傳官李身敬竝令該府拿問處之允之○扈衛廳別將以大將意啓言今日動駕時扈衛軍官等閤門把守旣有置之之命則宣傳官之誤傳信箭扈衛別將之誤爲祗受者均有不審之罪而當該宣傳官自兵曹論勘矣當該別將亦不可不論請扈衛別將金聖和閔修益令該府拿問處之允之
정조 24년 · 강
兼贊善宋煥箕從縣道陳疏乞遞所帶臺銜館職賜批
정조 24년 · 목
疏略曰聖上之前後開諭一切勤摯無異慈父之詔迷子臣雖極冥頑寧無感動於愚衷乎冒膺之嫌顚仆之憂有未暇顧矣今方强策起發以期獲瞻縟儀粗伸微誠而行到數舍許殘骸危喘已覺添苦實無趲程之望不知幾日可抵脩門此又臣之所甚惶懼也臣年前膺命之時特被聖明體諒許以不縻官爵得以安意作行賤臣今日之行尙帶臺銜館職其爲悶蹙之端當復如何哉乞悉許鐫免且臣自奉躬迎之諭身雖在途心常懍惕而竊念王言如絲其出如綸瞻聆所曁將謂斯何倘蒙還收四字則豈惟爲微臣私分之幸而已伏願聖明留神焉至於偕來宰臣之逐日相守亦非臣心之所安亟命召還批以憲銜爲卿進身已許遞又以館職爲一分逡巡之端則前所體諒者今何持重且上京之後當面言其不必若是所請先爲依施偕來宰臣亦令入來至於躬以迎之之敎必欲致卿言出實際卿其安心仍敎曰此批答遣史官傳諭仍問行中起居何日當到城外或入城以來
정조 24년 · 강
命兼贊善宋煥箕贊善李城輔待其上來遣史官問起居令該曹送米肉柴炭
정조 24년 · 목
敎曰聞驪州贊善今日當到城外云分付畿營待其上來卽爲來稟政院卽遣史官問其起居仍問今日入城以來兼贊善懷德之行再明當到城外云亦依此例爲之之意該房知悉兩山林隨其上來卽令該曹送米肉柴炭入京第後亦依此例事分付
정조 24년 · 강
遣承旨李益運勞問上副勅
정조 24년 · 목
益運啓言臣馳往館所問安則上副勅以爲夜來上候若何連遣近侍存問至此不勝感謝云矣
정조 24년 · 강
迎接都監以勅使大臣茶禮停免啓
정조 24년 · 목
該都監以右議政意啓言臣承命來詣館所進呈御帖請行茶禮則兩勅以爲勞憊甚多難於行禮茶禮停免依近例入送云御帖仍爲奉還故令都監郞廳陪進于承政院床排入送臣則退歸
정조 24년 · 강
迎接都監以上副勅元禮單及通官跟隨等元贈給物種單子啓
정조 24년 · 목
該都監啓言因備邊司草記勅使禮單物種遵照乾隆丁巳定例擧行事允下矣兩勅元禮單及通官跟役等元贈給物種單子修正書入○正使一員銀子二百五十兩白綿紬二同白苧布三十疋白木綿二同豹皮五令水獺皮十五令鹿皮四張靑黍皮八張大紙二十五卷小紙五十卷順刀一柄彩花席十張銀粧刀五柄被褥一部靴襪一雙鞍馬一匹空馬一匹副使一員銀子二百兩白綿紬二同白苧布三十疋白木綿二同豹皮五令水獺皮十五令鹿皮四張靑黍皮八張大紙二十五卷小紙五十卷順刀一柄彩花席十張銀粧刀五柄被褥一部靴襪一雙鞍馬一匹空馬一匹大通官三員依一等例各銀子五十兩白綿紬二十疋白木綿一同小紙四十卷被褥一部次通官二員依二等例各銀子三十兩白綿紬十三疋白木綿四十疋小紙四十卷被褥一部頭目十九人依三等例各銀子二十兩白綿紬二十疋白木綿一同小紙六十卷被褥一部○又啓言上副勅元禮單及通官跟役等元贈給依單子照數無弊入給
정조 24년 · 강
迎接都監以勅使回還時擧行等事啓
정조 24년 · 목
該都監啓言卽者差備譯官來言上勅率家丁一名房守一名登明雪樓云矣又啓言上勅率家丁二名房守二名登山亭云矣又啓言上勅往副勅房云矣又啓言差備譯官來言勅使回還時一路庭排茶啖軍威軍歌舞童遊觀牛駞駱牛別雌牛沿路上下馬砲軍樂一竝除減云矣以此知委於伴送使及開城留守三道道臣總戎使廣州留守處矣又啓言勅使回程牌文以二十九日起行書出先爲發送又啓言勅使回還路程記書出而今二十九日自京離發坡州止宿來月初十日當到義州云以此分付伴送使及開城留守三道道臣處而路程記書入又啓言明日勅使離發時轎子作行云矣又啓言勅使發行軍令以明日辰初書出云矣又啓言勅使以爲弘濟院旣是過站大臣承旨勿爲出來云矣
정조 24년 · 강
戶曹以勅使回還時中路問安中使齎去禮單依前例磨鍊啓
정조 24년 · 목
勅使二員各紅綿紬五疋綠綿紬五疋藍綿紬五疋白綿紬五疋白苧布五疋白木綿十疋豹皮一令鹿皮一張靑黍皮五張霜花紙十卷白綿紙三十卷彩花席三張黃毛筆十五枝油煤墨十五笏浮椒二斗樻枝三一百匣螺鈿煙竹三箇
정조 24년 · 강
命詣慕華館送勅時軍兵磨鍊依迎勅時例
정조 24년 · 목
兵曹以二十九日大駕詣慕華館送勅時隨駕留陣留營及慕華館環衛軍兵磨鍊啓稟敎以皆依迎勅時例爲之
정조 24년 · 강
右議政李時秀陳箚請送勅勿以親臨磨鍊賜批
정조 24년 · 목
箚略曰客使明當還發又將移蹕而送之矣近日以來玉體之勞動已多聖候之靜攝有日而診察不得以時湯劑亦未議定下情不勝悶迫而且自昨今風雪相續寒煖無常此時侵早動駕遠臨於郊館寒曠之地尤豈不萬萬焦悶乎從前迎送勅時不爲親臨已例不止一再蓋待遠人惟在於誠意不在於禮節今若違節宣之方冒寒冷之候躬臨郊外或致添損則此豈以誠待人之道而在客使之心亦豈得安乎乞命有司明日送勅勿以親臨磨鍊亦令儐臣預爲善辭曉諭於兩勅批以數十年來旣無可據之例亦庶可强矣仍敎曰此批答遣史官傳諭
정조 24년 · 강
命宣傳官韓啓豊李身敬扈衛別將金聖和閔修益等拿處分揀
정조 24년 · 목
因拿處傳旨竝敎以姑爲分揀
정조 24년 · 강
遣行護軍尹得逵勞問上副勅
정조 24년 · 목
政院啓言行護軍尹得逵馳往館所問安則上副勅以爲夜來聖候若何連遣宰臣有此存問不勝感謝云矣
정조 24년 · 목
具翼善冠袞龍袍乘駕轎出協陽門弘化門路由鐘街出崇禮門至慕華館宴享臺下降轎乘輿至幄次前降輿入小次勅使將至予出次乘輿至降輿所降輿予至階上勅使至予與勅使揖讓陞階予還入小次少頃予出次入幄次勅使亦入幄次行揖禮仍行茶禮訖勅使起座予起座請行再拜禮勅使辭只行揖禮予降自西階勅使降自東階揖送後予乘輿還入小次召見伴送使韓用龜書狀官柳畊乘駕轎入崇禮門路由鐘街入敦化門至協陽門外降轎乘輿入協陽門還內
정조 24년 · 강
命以明日詣景慕宮行告由祭
정조 24년 · 목
敎曰明日詣景慕宮朔祭兼行告由依乙卯年例陪享百官勿爲參班傳祝例在申刻當於申時後詣齋所侍衛亦依乙卯年十三朔朔祭親行時最省約例磨鍊事分付○敎曰明日景慕宮親祭時挾輦軍禁軍隨駕軍兵皆依二十日展拜經宿時例雖將校軍兵以入番者使用壯勇大將都領
정조 24년 · 목
因兵曹三十日朝廷問安時殿門排立單子敎以置之藥房政院玉堂問安亦爲置之
정조 24년 · 강
以黃昇源爲分內醫提調口傳也
정조 24년 · 강
迎接都監以上勅在館時題壁詩謄本啓
정조 24년 · 목
該都監啓言卽者勅使離發館所矣又啓言勅使離發後見山亭及明雪樓壁上有上勅題詩故謄書入送于承政院○山亭詩亭中高掛佳詩滿欲和前賢詩不能聊作打油時遣悶呼僮抛肉喂飢鷹嘉慶五年正月廿八日遣悶偶成松巖居士噫流光如駛倏忽之間不覺出京已四十八日矣明雪樓詩憑欄遠眺客凝眸山翠松靑物色幽此後不知春色裏又是何人作打油嘉慶五年庚申正月廿八日雨雪紛紛雲陰室暗益覺寂寞遣悶聊記一時之情怳耳松巖居士
정조 24년 · 강
迎接都監以茶禮床傳給勅行啓
정조 24년 · 목
該都監啓言本都監郞廳持茶禮床馳往高陽站依例傳給
정조 24년 · 강
遣承旨詣太廟永寧殿奉審摘奸
정조 24년 · 목
敎曰承旨二人分詣宗廟永寧殿奉審摘奸仍留享所大享禮成後復命
정조 24년 · 강
遣承旨詣三角山木覓山漢江奉審摘奸
정조 24년 · 강
召見都監都提調李秉模尙衣提調鄭民始禮曹判書李晩秀于便殿
정조 24년 · 목
予曰今此慶禮昨日以前初未有預定者昨於眞殿行禮之時予心始定仍行默告又躬告于閟宮始召卿等而決之此豈非陟降之眷佑於洋洋如聞之際乎遇慶則喜人人常情而以予情事逢今日之慶益覺孺慕之靡逮雖不得對諸臣形於辭色而追憶予冊禮事實無以按抑此心晝不能餐夜不能寐忽忽不知何以遣日前則予每仰慰慈心而近則慈敎以如此慶禮何爲如此用心慰譬小子聞此敎豈不欲仰承而予心不能自持至於都監諸事不無時急者而亦無由照檢卿等善爲之可也仍掩抑不覺玉涕盈襟諸臣不敢仰視秉模曰當此慶禮聖心之追慕臣等亦豈不仰認而仰慰慈心保嗇聖躬俱不出於按抑二字此臣等區區之望也予曰三禮之一時竝擧實合於三善之義此意昨筵已悉諭而至於嘉禮揀擇之本非美制我東先正亦有言之者今若去揀擇之規行媒妁之禮博選名門廣求淑女豈不好矣而俗亦有國事依前例家事從先祖之語雖不得決意行此而事面則當如是矣秉模曰聖敎誠爲允當矣予曰來後之悠悠萬事莫有大於輔導輔導之責專在兩坊兩坊不可不擇其人矣予在春邸時資益於宮僚者甚多南有容朴聖源等人姑無論至如李普觀李徽中李崇祜之寄食水工專意講任者今則何處得來乎仍敎曰春桂坊官肅拜皆於會同日爲之也
정조 24년 · 목
領議政李秉模啓言擧行自多相妨館伴鄭民始代以行吏曹判書金文淳差下從之
정조 24년 · 강
命兼弼善點下望筒還入
정조 24년 · 강
以金羲淳爲輔德李魯春爲弼善尹光普爲兼弼善
정조 24년 · 목
敎曰勸講之任所重莫重而賓客體貌自別宮官則皆是堂下新進亦豈若堂上僚屬乎此等處當有拔例差擬僚屬金羲淳輔德除授李魯春弼善除授每喜其人前參議尹光普兼弼善除授
정조 24년 · 목
禮曹啓言揀擇單子一依禁婚年歲捧單事京中及外方當爲知委而京中則謹奉下敎限以今正月十二日知委京兆矣外方近道則同月十八日中道則同月二十六日遠道則同月二十九日定限捧單上送事請撥馬行會允之
정조 24년 · 강
以金箕應爲冠禮冊儲都監郞廳
정조 24년 · 강
命漢城庶尹趙象存今日政相換
정조 24년 · 목
承旨李冕膺啓言京兆方多擧行之事而庶尹趙象存在外合有變通之意自京兆言送而臣是該房故敢達敎以今日政相換
정조 24년 · 강
以李在學爲迎接都監提調
정조 24년 · 강
有政吏曹判書金文淳參判李書九參議李魯春兵曹判書趙鎭寬進
정조 24년 · 목
以李祖源爲同經筵祖源及趙鎭寬李義弼竝新通也鄭謙煥爲司禦洪載淵爲翊贊羅烈爲衛率○幼學金始東以侍從臣父前兵使吳載徽以閫帥父年七十竝加資
정조 24년 · 강
仍任順天府使申絢安城郡守朴宗羽興海郡守尹應鉉軍威縣監朴吉源靑陽縣監柳尋春
정조 24년 · 목
因順天府使安城郡守興海郡守軍威縣監靑陽縣監望筒敎以入擬雖已點下皆是弊邑與數遞處仍任事分付
정조 24년 · 목
漢城府東部朝官秩嘉義王天樑西部朝官秩資憲李極齡等二人南部朝官秩嘉義前兵使具世勣等二人婦女秩故雲山君楢妻郡夫人金氏故同知李守芳妻貞夫人南氏北部朝官秩正憲前判書申思運等二人士庶秩嘉善崔泰崑內侍秩嘉善申命大○水原府士庶秩資憲金自益等六人○開城府朝官秩嘉善梁聖澤士庶秩折衝金斗弼○江華府朝官秩嘉義前別將金弘章等二人士庶秩嘉善鄭哲佐等二人○京畿楊州牧士庶秩嘉義金福同等九人驪州牧士庶秩嘉善趙萬奉等二人坡州牧士庶秩嘉善申興載等二人南陽府士庶秩嘉善鄭希根等二人通津府內侍秩嘉善李永新金浦郡士庶秩文昌俊等二人朔寧郡士庶秩嘉善池尙龍等三人楊根郡士庶秩通政李季男陽智縣士庶秩嘉善朴弼貴等二人積城縣士庶秩嘉義張仁贊陰竹縣士庶秩嘉義李登龍砥平縣士庶秩資憲金日先等二人果川縣士庶秩資憲金貴孫等二人○忠淸道公州牧士庶秩通政金石乭等十四人忠州牧士庶秩嘉善朴斗三等三人淸州牧士庶秩嘉義孫就雄等四人洪州牧士庶秩資憲具望起等三人舒川郡士庶秩通政盧思直等二人大興郡士庶秩嘉善金明柱泰安郡士庶秩嘉義鞠孝溫等三人沃川郡朝官秩前直長嘉善李熙輔丹陽郡士庶秩幼學張相雲等三人婦女秩故幼學嚴震邦妻朴氏永春縣士庶秩幼學朴根彩等二人堤川縣士庶秩通政李聖洽延豐縣士庶秩嘉義朴太極鎭川縣士庶秩良人高龍金木川縣士庶秩嘉善尹心悅等三人燕歧縣士庶秩嘉善史仁迪等三人結城縣婦女秩故幼學李仁達妻權氏士庶秩資憲朴山男等三人扶餘縣士庶秩通政金鎭秋報恩縣士庶秩通政金鳳卿黃澗縣士庶秩通政鄭阿只懷仁縣士庶秩嘉善李大元海美縣士庶秩折衝韓德瑾靑陽縣士庶秩折衝尹楨亨等三人○慶尙道慶州府士庶秩嘉善黃文石等五人安東府士庶秩資憲張世輝等六人昌原府士庶秩通政白玉成尙州牧士庶秩嘉善沈允元等四人晉州牧士庶秩嘉義金渭成等八人星州牧士庶秩嘉善崔順學等五人大丘府士庶秩嘉義金國重等六人蔚山府士庶秩嘉義韓有涘金海府士庶秩嘉善金銀㻛等二人密陽府士庶秩嘉善崔重華等三人善山府士庶秩通政朴時乭等二人順興府士庶秩嘉善金㗡先河東府士庶秩嘉善徐光佑等三人居昌府士庶秩嘉善柳應東等二人淸道郡士庶秩折衝姜太己等四人草溪郡士庶秩嘉義朴再成等四人咸陽府士庶秩嘉義朴文碩等三人醴泉郡士庶秩通政朴命世等二人榮川郡士庶秩嘉善金加八里昆陽郡士庶秩通政李東蕃陜川郡士庶秩折衝李時泰等二人金山郡士庶秩折衝全世才等二人固城縣士庶秩嘉義李命福等四人義城縣士庶秩嘉義權次白等五人南海縣士庶秩折衝尹泰中開寧縣士庶秩嘉善姜益三等二人宜寧縣士庶秩通政許德俊等二人龍宮縣朝官秩嘉善前副總管姜翰彦陽縣士庶秩折衝金益彬等三人鎭海縣士庶秩通政權奉日高靈縣士庶秩通政李春永玄風縣士庶秩通政鄭德華山淸縣士庶秩嘉善李泰載等二人丹城縣士庶秩折衝李壽國義興縣士庶秩嘉善孫千章等二人禮安縣士庶秩嘉善李東復等二人靈山縣士庶秩折衝金聖遇等三人昌寧縣士庶秩通政咸貴才泗川縣士庶秩嘉義李孟彬等三人三嘉縣士庶秩嘉善沈天輝比安縣士庶秩嘉善朴漢章熊川縣士庶秩通政兪德基等二人慈仁縣士庶秩通政孫俊采英陽縣士庶秩嘉善權國衡河陽縣士庶秩嘉善金重泰聞慶縣士庶秩通政朴莫奉安義縣士庶秩通政章萬世等二人○全羅道全州府士庶秩通政朴泰金羅州牧朝官秩嘉善前右尹高益擎光州牧士庶秩折衝盧聖昌綾州牧朝官秩折衝前五衛將文鳳翼南原府士庶秩資憲金萬奎等四人順天府士庶秩嘉善崔正化等三人長興府士庶秩嘉善金就祖等四人寶城郡士庶秩通政金致奉等五人靈巖郡士庶秩嘉善林雨成等四人靈光郡士庶秩通政吳得好等三人珍島郡士庶秩金泰瑞等三人淳昌郡士庶秩嘉善李湖明金堤郡士庶秩嘉義李震福等二人務安縣士庶秩通政鄭德昇扶安縣士庶秩折衝金性一咸平縣士庶秩嘉善崔應束等二人康津縣士庶秩折衝趙挺琪南平縣士庶秩通政文道亨興德縣士庶秩嘉善陳錫敏等四人茂長縣士庶秩良人馬成材雲峯縣士庶秩嘉善白漢珠等二人長水縣士庶秩通政西門活海南縣士庶秩嘉義崔廷一等五人興陽縣士庶秩嘉善柳應祉等三人○江原道淮陽府士庶秩嘉義金初萬等十一人春川府士庶秩嘉善李壽萬等四人鐵原府士庶秩嘉善池弘守等二人伊川府士庶秩嘉善李奉男等二人三陟府士庶秩資憲李太山等三人原州牧士庶秩嘉善黃奉先平海郡士庶秩嘉善金振瑞旌善郡士庶秩資憲李重鎭等二人金城縣士庶秩嘉善李金福等三人金化縣士庶秩嘉義韓富業等四人橫城縣朝官秩通政前都正安錫任洪川縣士庶秩嘉義閔漢奎等三人○黃海道黃州牧士庶秩嘉善金重瑀等五人海州牧士庶秩資憲吳福載等八人瑞興府士庶秩嘉善曺命休等四人谷山府士庶秩嘉善朴枝成甕津府士庶秩嘉善梁時泰等四人鳳山郡士庶秩嘉善朴重輝等七人載寧郡士庶秩嘉善尹殷甲遂安郡士庶秩折衝康碩興金川郡士庶秩嘉善韓命新新溪縣士庶秩嘉善李泰郁等二人兔山縣士庶秩嘉善崔順辰○咸鏡道吉州牧士庶秩通政鄭世根等四人茂山府朝官秩嘉善康鎭圭士庶嘉善金夢喆等二人安邊府士庶秩嘉善禹界興等三人德源府士庶秩嘉善趙國平等二人永興府士庶秩嘉義林節等六人定平府士庶秩通政李俊守咸興府士庶秩嘉義金萬鍾等七人端川府士庶秩閑良元界尙等八人明川府士庶秩嘉善郭貴英等四人鏡城府士庶秩嘉善李萬寶等二人鍾城府士庶秩嘉善朱允德等二人穩城府士庶秩折衝朴仁明等二人慶興府士庶秩嘉善金碩泰甲山府士庶秩嘉義崔命弘等二人文川郡士庶秩嘉善李興復洪原縣士庶秩嘉善林益洪等二人○平安道平壤府士庶秩嘉善金重贊等二人義州府士庶秩通政申自均寧邊府士庶秩通政梁處道等二人安州牧士庶秩嘉善林鳳儀等四人定州牧士庶秩嘉善趙鳳章成川府士庶秩嘉善孫益祚等五人昌城府士庶秩嘉善文德奎等三人三和府士庶秩嘉善安重謙鐵山府士庶秩嘉善洪鳳海等二人慈山府士庶秩嘉善李枝建楚山府士庶秩通政尹宅章江界府士庶秩閑良李春己宣川府士庶秩閑良尹福山中和府士庶秩閑良崔倫齊价川郡士庶秩通政趙守璧嘉山郡士庶秩折衝朴興得等二人熙川郡士庶秩嘉善李旬采等五人郭山郡士庶秩通政朴守斌雲山郡士庶秩嘉義邊世絢等二人博川郡大庶秩嘉善尹東厦等二人寧遠郡士庶秩嘉善高德祿等二人碧潼郡士庶秩嘉義金潤吉等五人德川郡士庶秩嘉善李汝彬等三人順天郡士庶秩折衝金恒一祥原郡士庶秩嘉善林成秋龍岡縣士庶秩嘉善李有弼等二人永柔縣士庶秩嘉善金鳳鳴等二人順安縣士庶秩嘉善金潤采等三人三登縣士庶秩嘉善金國彬江西縣士庶秩嘉善許廷元等三人陽德縣士庶秩通政崔泰亨泰川縣士庶秩嘉善柳泰明等六人殷山縣朝官秩嘉善前參奉朴文周士庶秩嘉善金者斤老味江東縣內侍秩嘉善車益輔士庶秩嘉善金德夫等三人以上朝官士庶各加一資婦女封爵○百歲老人秩星州資憲李光善仁同嘉善李信憶順興嘉善辛建方醴泉嘉義林信萬安義嘉義慶善益黃州嘉善宋震晃海州嘉善裵命贊谷山資憲姜守男端川嘉義梁先植吉州嘉善白泰齡富寧嘉義兪萬進靈巖嘉善劉重儀喬桐嘉善尹富尙義州嘉善洪禹天金星建肅川嘉善金千命朔州通政金益彩金天國竝加崇政
정조 24년 · 강
命以洪奭周還付翰林
정조 24년 · 목
敎以注書洪奭周還付翰林牌招待開門與春秋館堂上實錄考出
정조 24년 · 강
以張至冕爲迎接都監郞廳
정조 24년 · 목
迎接都監啓言本都監郞廳朴崙壽改差代請弘文館校理張至冕差下使之察任允之
정조 24년 · 강
遣承旨馳詣宗廟奉審摘奸
정조 24년 · 강
詣景慕宮展拜還詣齋室
정조 24년 · 목
具翼善冠袞龍袍乘輿將出永淸門領議政李秉模左議政沈煥之右議政李時秀爲承候來待召見出永淸門明政門弘化門入逌瞻門至宮門外降輿詣版位展拜陞詣宮內奉審入齋室○敎曰朝廷藥房內閣政院玉堂親祭後問安經宿問安翌日問安勿爲之
정조 24년 · 강
命明日告由祭時大臣及二品以上陪參
정조 24년 · 목
領議政李秉模啓言明日閟宮朔祭兼告由祭親行時百官參班雖有置之之命臣等與二品以上陪參實合情禮故敢達矣從之
정조 24년 · 강
遣檢校待敎李存秀傳諭于贊善李城輔
정조 24년 · 목
敎曰卿之到城外已有日路憊已差歇入城與出肅當在何日此意令內閣待敎往傳之卿其附奏事傳諭于贊善
정조 24년 · 강
命兼贊善宋煥箕入城日令史官問來令內局齎傳食物
정조 24년 · 목
京畿都事洪秉益以兼贊善宋煥箕昨日到果川止宿而官供除之以私馬作行馳啓敎以驛馬卽爲安心騎來之意令該驛察訪傳諭○敎曰宋贊善今日當到城外先遣史官待其來到問其行信與何當入城以來米肉柴炭卽令曹郞往傳而兩山林入京後更爲輸送宋贊善年歲又篤老亦以薏苡淸蜜內局掌務官齎傳事分付○戶曹啓言謹奉傳敎米肉柴炭遣本曹郞官及各其司郞官輸送于兼贊善宋煥箕所住處則以爲區區微分有不敢冒受云不爲領受何以爲之敎以更爲輸送
정조 24년 · 강
遞校理尹命烈禮曹參議李鼎德
정조 24년 · 목
敎曰未肅拜玉堂及在外禮曹參議許遞
정조 24년 · 강
命文侍從武邊禦蔭牧府使以上付軍職前郡守宋欽書罪名分揀付軍職
정조 24년 · 목
敎曰文侍從武邊禦蔭牧府使以上未付軍職人一體付軍職前郡守宋欽書隨來山林而時無職名罪名分揀亦爲付軍職
정조 24년 · 강
有政吏曹判書金文淳參議李魯春進
정조 24년 · 목
以曺允大爲吏曹參判李英雲爲假監役英雲初仕也金祖淳爲禮曹參議閔師宣爲校理
정조 24년 · 강
諸承旨持公事入侍于誠正閣召見來待諸臣尙衣提調鄭民始漢城判尹徐邁修左尹李集斗右尹李得濟禮曹判書李晩秀
정조 24년 · 목
予曰此何等莫重莫大之事乎外議則必以爲予於搢紳家有注意處而實未知誰家有處子莫非天定也豈可以人力爲之乎惟望皇天惟祖宗之所眷佑也古例四祖無顯官者自京兆置諸拔去秩而今番則各封單子越送禮曹以爲存拔之地可也大抵處子非可尋常自現者故自朝家屢下飭敎甚至有各家奴子推治之境然後不得已修單以納今番則奴子推治切勿爲之卿等姻婭或親知中轉相求問各別善爲之也
정조 24년 · 강
京兆堂上徐邁修等以揀擇禁婚外許婚條稟定
정조 24년 · 목
漢城府堂上徐邁修等啓言揀擇捧單今方擧行而禁婚外許婚條前例不一今番則何以爲之乎予曰禮判指一稟處禮曹判書李晩秀曰謹依下敎國姓姓貫不同李姓慈殿同姓四寸親慈宮同姓五寸親中宮殿同姓七寸親異姓六寸親嘉順官同姓七寸親異姓六寸親竝爲許婚之意請知委京外從之
정조 24년 · 강
命冊禮時尙方使役工匠料布以別例房式例上下
정조 24년 · 목
尙衣提調鄭民始啓言本院使役工匠料布前例或以戶料兵布或以別例房式例上下今番則以別例房式例上下之意請分付戶曹從之
정조 24년 · 강
命冊禮時儀伏依己卯年例自尙方造成
정조 24년 · 목
禮曹判書李晩秀啓言取考己卯年謄錄則冊禮時儀伏因下敎自尙衣院造來矣今番則何以爲之乎敎以轎輦之新造依己卯年例爲之卽導先朝爲予省約之聖意儀仗之令尙方亦依己卯年例爲之好矣以此分付
정조 24년 · 강
命兼贊善宋煥箕贊善李城輔等乘馹上來
정조 24년 · 목
承旨徐有聞啓言慶禮在近而新除授兼贊善宋煥箕時在懷德地贊善李城輔時在驪州地文學金㙆時在安東地司書李寅采時在保寧地諮議宋稚圭時在懷德地竝乘馹上來事請下諭桂坊官員中在鄕人亦令兵曹知委從之
정조 24년 · 강
以李集斗爲同春秋前望也
정조 24년 · 강
各陵正朝典祀官熟手等施賞有差仍命太常貢人舊遺在中三百石減給
정조 24년 · 목
敎以健元陵貞陵光陵靖陵長陵寧陵明陵懿陵昭寧園顯隆園典祀官等各內下胡椒二升獻陵英陵典祀官等各內下胡椒三升熟手等依書下分等施賞○健元陵熟手木一疋米一斗貞陵熟手木一疋獻陵熟手木一疋米二斗英陵熟手木一疋米一斗光陵熟手木一疋宣陵熟手米二斗順陵熟手米一斗靖陵熟手木一疋泰陵熟手米三斗穆陵熟手米三斗長陵熟手木一疋徽陵熟手米三斗寧陵熟手木一疋明陵熟手木一疋翼陵熟手布一疋懿陵熟手木一疋惠陵熟手布一疋元陵熟手米三斗弘陵熟手米二斗永陵熟手米一斗昭寧園熟手木一疋米一斗綏吉園熟手布一疋顯隆園熟手木一疋米一斗○敎曰正朝各陵餕餘奉審而餠果諸品之同封自今番始爲之各品造備之益精稍精在於熟手手品工拙而進排各種之如是均壹觀於各種果品尤可知之豈特官員之善爲檢飭而然專由於貢人等盡誠精備之致渠輩之效勞如此何可只賞典祀官熟手等乎太常貢人舊遺在中三百石減給雖近於投醪欲令渠輩知此意益爲小心以此分付
정조 24년 · 강
兵曹判書趙鎭寬陳疏辭職賜例批
정조 24년 · 강
御春塘臺行歲首犒饋
정조 24년 · 목
具翼善冠袞龍袍陞座命小開門以後吹打及軍樂以鑼鼓代行兵曹判書宣傳官只行參現其外三班叩頭及陞壇節次竝除之各將領各於臺上下成班報叩頭訖犒饋山呼如例侍衛諸臣竝宣饌
정조 24년 · 강
判下兵曹祈穀大祭動駕時軍兵磨鍊草記
정조 24년 · 목
兵曹以初八日祈穀大祭親行時隨駕留陣軍兵磨鍊依例啓稟敎以訓局步軍十五哨馬軍五哨爲先後廂御營廳留陣留營置之禁軍三番隨駕
정조 24년 · 강
命黃海監司朴基正狀啓還下送仍命支勅守令黃州站齊到委折更爲論理狀聞
정조 24년 · 목
該監司狀啓以爲豐川府使洪檊今正月初二日直到黃州站多日稽滯今始來到事極駭然姑待事過後請勘計料敎以黃州站齊到卽他道所無之例自今勅行隨便釐正事問禮官入侍時已有下敎則此狀啓何以齊到等語循例爲之乎狀啓還下送更令論理狀聞
정조 24년 · 강
命黃海監司朴基正支勅出待狀啓還下送仍飭勅使回還間道臣以下自持飯往來
정조 24년 · 목
該監司朴基正以支勅事出待黃州牧馳啓敎以許久出待之爲弊問禮官下去也有下敎則縱或未及聞知念間入京之勅行自今出待其弊當如何乎如許道臣當爲處分爲先此狀啓還下送勅使回還間往來道臣以下營屬爲先自持飯無敢一毫爲弊於民邑事廟堂別般關飭
정조 24년 · 목
該水營秋冬等褒貶中邊將無一人居下政院請推也
정조 24년 · 강
有政吏曹判書金文淳參判李書九兵曹判書趙鎭寬進
정조 24년 · 목
以尹光普爲吏曹參議洪良浩判府事單付西春君爗李晩秀爲都總管睦萬中爲同知李道英爲外營部將初仕也
정조 24년 · 강
以鄭大容爲大司成前望也
정조 24년 · 목
因大司成外任竝擬啓辭敎以前望單子入之
정조 24년 · 강
黃海監司朴基正狀論金郊前察訪李夢龍濫騎之罪
정조 24년 · 목
該監司狀啓以爲金郊兼任察訪金永勉牒報內金郊舊察訪遞歸仁同本家時驛馬六匹帶去云驛馬濫騎之弊前後關飭不啻申複而今此金郊前察訪李夢龍以遞歸之官濫報之數至於六匹之多論其所犯極爲痛駭其罪狀請令攸司稟處
정조 24년 · 강
遞都總管金文淳李敬一副總管姜彝正以安昌君燝李義弼李章漢代之口傳也
정조 24년 · 목
都總府啓言今此社稷祈穀大祭親行時侍衛寶劍守宮不可不備員而都總管金文淳李晩秀差祭李敬一在外副總管鄭大容以禮曹參判導駕進姜彝正未肅拜將不得備員請令政院稟旨變通仍令該曹卽爲口傳差出待下批牌招以爲備員侍衛之地允之敎以在外未肅拜及吏判兼帶總管許遞
정조 24년 · 강
命檢閱洪奭周還付注書
정조 24년 · 강
戶曹以太常貢人舊遺在蕩減數爻別單啓
정조 24년 · 목
該曹啓言太常貢人舊遺在三百石減給事命下矣取考文書己亥餘遺在中三百石分排各種蕩減實數別單書入○別單榛子七斗五升五合三夕每斗價米十二斗黃蜜七斤十三兩七錢一分每斤價米十二斗五升楮注紙六卷十張每卷價米七斗五升楮常紙三卷每卷價米二斗五升芥子三升九合五夕每升價米一斗中脯二十六貼五條半及半半條每條價米十斗榧子二斗二升每升價米七斗五升加士里一斤九兩九錢九分每兩價米一升八合烏海藻四兩五錢五分每兩價米一升二合淸蜜六斗九升五合每升價米五斗黃栗一斗一升五合每升價米三斗大棗二斗三升每升價米二斗菱仁二斗五升每升價米二斗五升芡仁二斗七升一合每升價米一斗竹筍一斗一升一合每升價米三斗大口魚七尾半每尾價米三斗五升眞油二斗六合五夕每升價米三斗鬱金二兩七錢七分每斤價米二石法油六升五合每升價米二斗二升䓀莄二十二斤二兩七錢五分每斤價米二斗生薑二斤三兩七錢每斤價米四斗五升稷米一石一斗七升一合每斗價米八斗魚醢八斤一兩五錢五分每斤價米七斗鹿醢四十斤八兩五錢每斤價米四斗兔醢九斤二兩四錢每斤價米一石醢食中米一石七斗八升五合五夕每斗價米二斗五升芝草一斤六錢五分每斤價米十斗蔈古十九斤七錢五分每斤價米八斗已上價米三百石
정조 24년 · 강
以尹弘心爲郭山郡守口傳也
정조 24년 · 목
遠接使徐龍輔以郭山郡守吳鎭奎身死馳啓敎以郭山郡守之代令該曹口傳各別擇差待下批給馬下送
정조 24년 · 강
賑恤廳以宗室子女葬需顧恤別單啓
정조 24년 · 목
該廳啓言今年內貧寒宗室子女葬時顧恤數別單書入○別單順義君烜子婦葬西溪君熠女葬密恩君焌綾昌君橚子葬河興守埰子婦葬茂林君塘女葬光春君棬子葬安恩君��順悌君炟女葬東興君爋子婦葬蓮豊君欑子葬雲峯君杺女葬原陽君炅唐城令楗子葬光原君樍子葬女葬礪恩君梅子葬花城君槹子婦葬鎭川君松子葬花溪君檔子婦葬蓮城君槿子葬蓮恩君桴子婦葬花陽君榷原興君煦子葬各米一石木二疋錢四兩敎以或有落鄕遺漏又或在京見漏者有之乎更問宗親府如有之卽爲追給
정조 24년 · 강
命遣閣屬官齎傳藥物于原任直提學金憙
정조 24년 · 목
敎曰歲饌之便雖有存問其問愼節如何近聞漸臻勿藥云果然耶齎送蔘料兼訊起居之意令內閣遣閣屬官傳諭于原任直提學金領府事
정조 24년 · 강
以洪良浩爲分內局提調口傳也
정조 24년 · 강
召見知事洪緯浩戶曹參議洪樂恒于誠正閣
정조 24년 · 목
予曰日寒如此老人何以入來乎緯浩曰一瞻天顔至願在中故不量筋力而入來矣予曰卿家又有老人云果然乎緯浩曰臣有八十八歲妹矣予曰貴矣卿是都尉之玄孫況今慈宮寶齡將近七旬德門耆耉之慶實爲吉祥善事矣卿子之年又踰七旬尤豈不貴乎又敎樂恒曰能用蔘料乎樂恒曰不能用矣予曰分付藥院人蔘二兩卽爲得給也
정조 24년 · 강
命知事洪緯浩及其子樂恒輸送衣資食物緯浩妹亦給淑夫人敎旨